tartuNLP/wikipedia-smugri-20251201 huggingface dataset:
Farley Granger

Farley Earle Granger (1. heinäkuuta 1925 San José, Kalifornia – 27. maaliskuuta 2011 New York, New York) oli yhdysvaltalainen näyttelijä. Hänellä on oma tähtensä Hollywood Walk of Famella. 
Ura.
Grangerin ensimmäinen elokuva oli vuonna 1943 valmistunut "Pohjantähti". Seuraava oli "Purppurasydän" (1944), vaikka osa elokuvan tekijöistä joutui sen viestin vuoksi myöhemmin poliittiseen epäsuosioon. Alfred Hitchcock löysi hänet kahteen merkittävään rooliin elokuviinsa "Köysi" ja "Muukalaisia junassa", jossa hän esitti murhaajaksi houkuteltavaa tenniksenpelaajaa. Näistä "Köysi" joutui paikoin sensorien käsiin, sillä näissä elokuvissa oli homoseksuaalisia jännitteitä. Grangerin uran merkittävintä vaihetta oli sen alkupuoli. Myöhempi ura jäi vaatimattomammaksi.
Grangerilla oli tunnettuja rooleja myös muiden muassa elokuvissa "Haluan sinut" ja "He elävät öisin". Hän esiintyi myös televisiossa ja saavutti menestystä Broadwayllä. Italiassa hän näytteli muun muassa Luchino Viscontin elokuvassa "Senso".
Yksityiselämä.
Granger oli avoimesti biseksuaalisesti suuntautunut, eikä vaiennut aiheesta omaelämäkerrassaan "Include Me Out", joka ilmestyi 2007.
Arthur Laurents

Arthur Laurents (14. heinäkuuta 1917 – 5. toukokuuta 2011) oli yhdysvaltalainen käsikirjoittaja, näytelmäkirjailija ja ohjaaja. Hän syntyi New Yorkissa juutalaiseen perheeseen.
Ura.
Ensimmäinen Laurentsin kirjoittama näytelmä oli "Home of the Brave" (1945). Hän joutui ”mccarthyismin” aikana Hollywoodin mustalle listalle, eikä hänen työtään käytetty elokuvissa vuosiin. Hän kirjoitti myöhemmän uransa aikana muun muassa musikaalin "West Side Story" (1961). Laurents työskenteli myös käsikirjoittajana Hollywood-elokuvissa, kuten Alfred Hitchcockin trillerissä Köysi (1948), Anastasia] (1956), Tervetuloa ikävä (1958) ja Sydney Pollackin romanssissa Parhaat vuotemme(1973). Hän sai kaksi Oscar-ehdokkuutta parhaasta elokuvasta ja parhaasta alkuperäisestä käsikirjoituksesta Herbert Rossin draamaelokuvasta Käännekohta (1977). 
Suomessa Laurentsin näytelmistä on monien "West Side Story" -sovitusten lisäksi nähty musiikkinäytelmä "Rose" Helsingin Kaupunginteatterissa 1992.
Hollywoodin musta lista.
Russel Crousen satunnaisen huomautuksen vuoksi Laurents kutsuttiin Washingtoniin tilille poliittisista näkemyksistään. Hän selitti itsensä House Un-American Activities Committeelle, että hänen ulkonäöllään ei ollut ilmeistä vaikutusta hänen uraansa, joka tuolloin oli pääasiassa teatteria. Kun McCarran Internal Security Act kielsi kumoukselliseen toimintaan osallistuneilta henkilöiltä passin hankkimisen, Laurents lähti Pariisiin Harold Clurmanin ja hänen vaimonsa Stella Adlerin kanssa. Laurents matkusti Grangerin kanssa ympäri Eurooppaa ja Pohjois-Afrikkaa noin 18 kuukauden ajan. 
Yksityiselämä.
Laurents julkaisi vuonna 2000 muistelmateoksen "Original Story By". Hän oli avoimesti homoseksuaalinen.Hänellä oli yli 50 vuotta kestänyt suhde kumppaniinsa Tom Hatcheriin, joka kuoli vuonna 2006. Laurents kuoli keuhkokuumekomplikaatioihin kotonaan Manhattanilla 5. toukokuuta 2011 ollessaan 93-vuotiaana. Pitkän perinteen mukaisesti Broadwayn teatterin valot himmennettiin 6. toukokuuta 2011 klo 20 yhden minuutin ajaksi hänen muistolleen.
Tähystys

Tähystys eli endoskopia on lääketieteellinen toimenpide, jossa tutkitaan elimistön sisäosia "endoskoopilla" eli "tähystimellä", joka on tarkoitusta varten suunniteltu instrumentti.
Endoskooppi sisältää jäykän tai taipuisan putken, jonka sisällä kulkee instrumenttikanava. Toimenpiteen valaisemiseksi käytetään yleensä kehonulkoista valolähdettä, josta valo johdetaan endoskoopin kärkeen kuituoptiikan avulla. Endoskoopissa on linssi tai kamera, joka tuo kuvan tähystettävästä alueesta. Nykyään käytetään yleisesti digitaalisia endoskooppeja, joiden avulla tutkimuksesta voidaan tallentaa kuvia ja videoita.
Tutkimukset.
Endoskopialla voidaan tutkia monia elimistön alueita. Yleisimmillä tutkimuksilla on omat nimityksensä.
Kapselikuvaus.
Nielaistavassa kapselissa oleva kamera ottaa kuvia, ja kameran kokonaiskuvausaika on noin 8 tuntia. Kapseli on kooltaan isohkon lääketabletin kokoinen. Kapselikuvaus ei mahdollista näytteenottoa. Asiakkaan vyötärölle kiinnitetään vastaanotin, ja olkalaukussa oleva tietokone tallentaa tiedot. Ohutsuolen lisäksi kapselilla voidaan tutkia paksusuolta, ja menetelmä on asiakkaalle helpompi kokemus kuin paksusuolen tähystys.
Tähystysleikkaus.
Tähystyksessä tehty polven leikkaus on osoittautunut tehottomaksi hoidettaessa kipuilevaa polvea, jos polvivaivan syynä on ikääntymisen aiheuttama nivelkierukan repeämä.
AdBlue

AdBlue (DIN 70070 / AUS32) on ureasta ja kemiallisesti puhdistetusta vedestä tehtävän liuoksen kauppanimi. Liuoksen vahvuus on 32,5 %. Sitä käytetään dieselkäyttöisten ajoneuvojen pakokaasujen typen oksidien päästöjen alentamiseen. AUS32:ta luullaan usein virheellisesti polttoaineen lisäaineeksi, vaikka todellisuudessa aine ei missään vaiheessa ole tekemisissä polttoaineen kanssa. AdBlue jäätyy -11 C-asteessa.
AUS32 varastoidaan omaan säiliöönsä, josta sitä ruiskutetaan kuumien pakokaasujen joukkoon. Pakokaasujen lämmössä urea hajoaa ammoniakiksi ja hiilidioksidiksi (reaktio 1). Ammoniakki reagoi typen oksidien kanssa SCR-katalysaattorissa, jossa nämä pelkistyvät vaarattomaksi typpikaasuksi ja vesihöyryksi (reaktiot 2a ja 2b). Kyseistä pakokaasujen puhdistusmetodia kutsutaan lyhenteellä SCR (Selective Catalytic Reduction).
H2N-CO-NH2 + H2O → 2 NH3 + CO2(1)
4 NO + 4 NH3 + O2 → 4 N2 + 6 H2O(2a)
6 NO2 + 8 NH3 → 7 N2 + 12 H2O(2b)
AdBluen kulutus on 3–5 % dieselin kulutuksesta. SCR-järjestelmä mahdollistaa dieselmoottorien täyttää Euro IV ja Euro V –standardit typen oksidien osalta. Euro IV tuli voimaan 1. lokakuuta 2006. Euro V tuli voimaan lokakuussa 2008.
Eräät autovalmistajat, kuten Mercedes-Benz, Volvo, DAF ja Iveco ovat yhteistyössä luoneet internetsivuston, jossa voi hakea lähimmän AdBluen täyttöaseman.
Yamato (elokuva)

Yamato on Jun’ya Satōn ohjaama ja Jun Hemnin samannimiseen romaaniin perustuva japanilainen sotaelokuva, jonka ensi-ilta oli 17. joulukuuta 2005. Elokuvan pääosissa esiintyvät Ken’ichi Matsuyama, Takashi Sorimachi, Shido Nakamura, Yū Aoi, Junichi Haruta ja Tetsuya Watari. Sivuroolissa esiintyy Tatsuya Nakadai. "Yamato" sijoittuu toisen maailmansodan loppuvaiheisiin. Elokuvan tarina kertoo taistelulaiva Yamatosta ja sen viimeisestä taistelusta.
"Yamato" oli kaikkien aikojen kallein Japanissa tuotettu elokuva. Siinä on runsaasti tietokoneanimaatiota ja muita erikoistehosteita sisältäviä toimintakohtauksia. 
Koska elokuvaa markkinoitiin lähinnä Japanissa, se levisi Pohjois-Amerikkaan ja Eurooppaan vasta maailmanlaajuisen DVD-levityksen alkaessa vuoden 2006 aikoihin.
Tom Schneider

Tom Schneider (s. 24. joulukuuta 1959 Indianapolis) on yhdysvaltalainen pokeriammattilainen, kirjailija ja entinen liikemies. 
Schneider varttui Indianapoliksessa ja kouluttautui hyväksytyksi tilintarkastajaksi (CPA, "certified public accountant"). Hän perusti golftarvikkeita myyvän yrityksen. Menestyttyään pokeriturnauksissa ja isoissa käteispeleissä Schneider päätti siirtyä pokeriammattilaiseksi vuonna 2002. Samana vuonna hän oli ensimmäistä kertaa World Series of Pokerin finaalipöydässä sijoittuessaan neljänneksi 3 000 dollarin pot limit hold'em -turnauksessa. Maaliskuussa 2006 Schneider oli kolmas World Poker Tourin World Poker Challenge -tapahtumassa ja ansaitsi (256 115 dollaria).
Vuoden 2007 WSOP:ssa Schneider voitti 2 500 dollarin omaha/seven card stud hi/lo 8 or better ja 1000 dollarin seven card stud hi-low-8 or better -turnaukset. Vain kuusi päivää ensimmäisen rannekkeensa jälkeen hän sijoittui neljänneksi 2 500 dollarin H.O.R.S.E.-turnauksessa. Schneider valittiin WSOP:n vuoden 2007 pelaajaksi. Kolmannen ja neljännen WSOP-rannekkeensa Schneider voitti vuoden 2013 WSOP:ssa 15 00 dollarin ja 5 000 dollarin sisäänoston H.O.R.S.E.-turnauksista.
Tom Schneider julkaisi vuonna 2006 kirjan "Oops! I Won Too Much Money" (). 
Tammikuussa 2018 Schneiderin pokeriuran turnausansiot ylittivät 2,3 miljoonaa dollaria.
Sukellusvene-elokuva

Sukellusvene-elokuva on sukellusveneistä kertova ja tapahtumiltaan niiden ympärille sijoittuva sotaelokuvan alalaji. Ne usein keskittyvät päättäväiseen sukellusveneen miehistöön, joka joutuu taistelemaan vihamielisiä sukellusveneitä tai sukellusvenetorjuntaan tarkoitettuja sotalaivoja vastaan. 
Koska sukellusvene-elokuvien tapahtumat sijoittuvat sukellusveneiden sisälle, niissä usein käsitellään sukellusvenesodankäynnin ohella myös sukellusveneen sisätilojen klaustrofobista tunnelmaa, miehistön välisiä ristiriitoja, kapinoita tai sukellusveneen koneistossa ilmeneviä vikoja. Kahden tai useamman sukellusveneen välisessä taistelukohtauksessa usein kuvataan toisiaan kohti torpedoja laukaisevia sukellusveneitä, ja taistelussa sukellusvenetorjuntaan erikoistuneita sota-aluksia vastaan esitetään usein sukellusveneitä väistelemässä sotalaivojen pudottamia syvyyspommeja. Toisen maailmansodan aikana ja 1950-luvulla tehdyissä sukellusvene-elokuvissa kuvattiin toistuvasti upotussotaa Atlantin taistelussa, mutta 1990-luvulle tultaessa sukellusvene-elokuvat keskittyivät useimmiten ydinsukellusveneisiin, niiden kantamiin ydinohjuksiin ja mahdollisen ydinsodan uhkaan.
Markku Pääkkönen

Markku Olavi Pääkkönen (s. 21. kesäkuuta 1955 Kuhmo) on suomalainen taidemaalari. Hän on valmistunut Vapaasta taidekoulusta vuonna 1981. Viime vuosina Pääkkönen on keskittynyt arkkitehtuuriin sijoittuviin taideteoksiin. Pääkkösen töitä on muun muassa arkkitehti Juha Leiviskän suunnittelemissa Männistön kirkokssa Kuopiossa ja Hyvän paimenen kirkossa Helsingin Pakilassa.Taiteilijakoti Lallukassa asuva Pääkkönen on opettanut useissa taidekouluissa ja on yksi Taidekoulu Maan perustajajäsenistä. Taiteilijalle on myönnetty valtion viisivuotinen apuraha vuosiksi 2006–2010. Markku Pääkkösen veljiä ovat näyttelijät Seppo ja Antti Pääkkönen ja näyttelijä Jasper Pääkkönen on hänen veljenpoikansa. Hänellä on myös kaksi muuta veljeä, Jukka ja Matti.
Pääkköselle myönnettiin valtion ylimääräinen taiteilijaeläke vuonna 2021.
John Hoang

John Hoang on vietnamilaissyntyinen yhdysvaltalainen pokeriammattilainen. Hoang muutti Yhdysvaltoihin Vietnamista vuonna 1980 ja aloitti pokerinpeluun vuonna 1996. Hän oli aiemmin IT-insinöörinä, kunnes aloitti pokeriammattilaisuuden vuonna 2002. Samana vuonna hän muutti New Jerseystä Kaliforniaan.
Lukuisia turnausvoittoja urallaan ottaneen Hoangin rahakkain voitto on 2 000 dollarin no limit hold'em -turnauksen ykköstila Jack Binion World Poker Open -tapahtumasta tammikuussa 2005. Hoang ansaitsi voitostaan 222 187 dollaria.
World Series of Pokerissa Hoang on parhaimmillaan ollut toinen David Williamsin voittamassa 1 500 dollarin 7 card stud -turnauksessa vuonna 2006.
Elokuussa 2007 Hoangin pokeriuran turnausansiot ylittivät 1,8 miljoonaa dollaria.
Määräenemmistö

Määräenemmistö on jokin puolikasta suurempi enemmistö, esimerkiksi 2/3 tai 3/4, joka vaaditaan jonkin päätöksen tekemiseen äänestyksessä. Määräenemmistö on siis vaikeampi saavuttaa kuin "ehdoton enemmistö" (sama kuin yksinkertainen enemmistö, kun kaikki jäsenet ovat läsnä) eli yli puolet äänen antaneista.
Määräenemmistösäännösten hyötyinä voidaan nähdä esimerkiksi ne, että ne suojelevat vähemmistöä satunnaisen enemmistön vallankäytöltä ja myös hillitsevät tempoilua päätöksenteossa tilanteissa jossa niukan enemmistön toistuvasti vaihtaessa poliittista suuntausta hyvin usein vaihdetaan lakia.
Monissa valtiosäännöissä perustuslain muuttamiseen tarvitaan kahden kolmasosan enemmistö. Ruotsin kuningaskunnassa 1700-luvun lopulta oli voimassa sääntö, jonka mukaan säätyetuoikeudet, privilegiot, edellyttivät sitä, että niitä muutettiin kaikkien neljän valtiosäädyn yksimielisyydellä. Normaali lainsäädäntö edellytti vain kolmen säädyn yksimielisyyttä. Sama käytäntö siirtyi Suomen suuriruhtinaskunnan valtiosääntöön yhdistys- ja vakuuskirjan kautta.
Myös esimerkiksi osakeyhtiöiden päätöksentekoon sisältyy määräenemmistösäännöksiä. Suomen osakeyhtiölaissa vaaditaan kahden kolmasosan enemmistö yhtiökokouksen äänistä ja osakkeista muun muassa päätökseen yhtiöjärjestyksen muuttamisesta, suunnatusta osakeannista, yhtiön sulautumisesta tai jakautumisesta, tai asettamisesta vapaaehtoiseen selvitystilaan.
Missä suoraa määräenemmistövaatimusta ei ole säädetty, samankaltainen vähemmistöä suojaava vaikutus voidaan tietyissä rajoissa saavuttaa jarrutuskeskustelulla.
Madonlakit

Madonlakit ("Psilocybe" &lt; kreik. , "psilokybē" 'kaljupää') on helttasienisuku. Madonlakkeja käytetään huumausainetarkoituksiin, vaikuttavana aineena psilosiini ja psilosybiini. Sienten kerääminen, hallussapito, käyttö ja myynti on kielletty Suomessa huumausainelaissa. Suomen lainsäädännössä Psilosybe-sienet on luokiteltu huumausaineiksi ja madonlakit rohdoksiksi.
Kolhittaessa psykoaktiivisten madonlakkien itiöemät alkavat sinertää, mikä todennäköisesti johtuu psilosiinin hapettumisesta. Vuonna 2005 madonlakkeihin luettiin arviolta 277 lajia, joista sinertäviä lajeja oli 144. Täten ei-psykoaktiivisia lajeja oli mahdollisesti noin 133. Myöhemmin lähes kaikki ei-psykoaktiiviset madonlakit on kuitenkin siirretty vähämadonlakkien sukuun ("Deconica"), koska fylogeneettisten tutkimusten perusteella ne ovat kaukaista sukua muille madonlakeille. Vuoden 2020 luokittelun mukaan ainoa madonlakki, jolta psykoaktiivisten ominaisuuksien tiedetään puuttuvan, on rahkamadonlakki ("Psilocybe fuscofulva").
Luigi Mastrangelo

Luigi Mastrangelo (s. 17. elokuuta 1975) on italialainen lentopalloilija, pelipaikaltaan keskitorjuja. Hän pelaa kaudella 2009/10 Piemonte Volleyn joukkueessa kotimaansa pääsarjassa. 
Jalkapallo.
Luigi rakasti pelata jalkapalloa kotinsa lähellä Mottolassa, joka on pieni kaupunki Etelä-Italiassa. Luigi oli todella hyvä puolustaja ja Juventuksen fani. Kaikki kutsuivat Luigia Brioksi, joka on vahva ja pitkä jalkapallonpelaaja. Mutta Luigi "Gigi" Mastrangelo, joka pelasi idolinsa Antonio Cabrinin numerolla, kasvoi päivä päivältä pidemmäksi eikä ollut enää kovin ketterä jaloistaan puolustuksessa. Silloin Luigin läheinen ystävä Nicola Legrottaglie, joka oli syntynyt lentopallokaupungissa, ujutti Luigin lentopallon pariin.
Uusi elämä.
Luigi päätti aloittaa kokonaan uuden elämän: Hän lähti Mottolasta ja muutti läheiseen Materan kaupunkiin. Sieltä hänet lähetettiin pelaamaan Milanoon suurjoukkueeseen.
Aiempi maajoukkuepelaaja Stefano Recine halusi Luigin tulevan kapteeniksi Berlusconin joukkueeseen ja tie oli valmis uudelle uralle. Luigin täytyi kuitenkin ensin käydä kotonaan Mottolassa saamassa isältään hyväksynnän uudelle elämälleen.
Luigi siirtyi Milanosta pelaamaan Cuneoon, josta hänet kutsuttiin maajoukkueeseen. Vuoden 1999 Euroopan mestaruuskilpailuissa Wienissä valmentaja Andrea Anastasi ujutti Luigin kentälle finaaliotteluun Venäjää vastaan ja jätti joukkueen kapteenin, kolminkertaisen maailmanmestarin Andrea Gardinin vaihtopenkille. Tämä taktinen siirto muutti Luigin uran täydellisesti kahdessa tunnissa: Luigista tuli tähti. Kaikki halusivat Luigin nyt joukkueeseensa. Kukaan ei ollut koskaan ajatellut siirtää Luigia hakkurin paikalta keskitorjujaksi. Nykyään Luigi on yksi maailman parhaita keskitorjujia.
Mastrangelo voitti uransa ensimmäisen olympiamitalin, pronssia, vuonna 2000 Sydneyssä. Avioiduttuaan Luigi muutti Macerataan perheensä kanssa. Hänen poikansa Samuela syntyi vuonna 2002, ja samana vuonna Luigi osallistui MM-kilpailuihin.
Kukaan ei uskonut että Luigista tulisi joskus lentopalloilija, mutta sellainen Luigista tuli paljolti isänsä myöntymyksen ansiosta. Luigi omisti isälleen Euroopan mestaruusfinaalin 2005, jossa Luigi oli kentän paras pelaaja 11 torjunnallaan. Samana iltana, kun Luigista tuli Euroopan mestari, hänen ystävänsä, Juventusta edustanut Nicola Legrottaglie teki ensimmäisen kerran urallaan maalin jalkapallon Serie A:ssa. Illasta tuli näin ikimuistoinen näille hyville ystävyksille.
Sherman Edwards

Sherman Edwards (4. huhtikuuta 1919 – 30. maaliskuuta 1981) oli yhdysvaltainjuutalainen lauluntekijä. Hän syntyi New Yorkissa ja toimi historianopettajana high schoolissa ennen uraansa viihdealalla. Hän oli naimisissa "Kiss Me, Kate" -musikaalin tanssija Ingrid Edwardsin kanssa.
Edwardsin kirjoittamien laulujen joukkoon kuuluvat:
Edwards kirjoitti sekä sanat että musiikin Tony-palkittuun musikaaliin "1776". Hän kuoli sydänkohtaukseen Manhattanilla 1981.
Nicola Abbagnano

Nicola Abbagnano (15. heinäkuuta 1901 – 9. syyskuuta 1990) oli italialainen eksistentialistinen filosofi. Abbagnano syntyi Salernossa, opiskeli Napolissa ja opetti Torinossa.
Abbagnano toimitti vuodesta 1952 "Rivista di filosofiaa" yhdessä Norberto Bobbion kanssa. Vuonna 1972 hän muutti Milanoon ja kirjoitti Indro Montanellin "Il Giornaleen". Hän toimi jonkin aikaa Milanon kulttuuriasessorina.
Abbagnano kuvasi ajatteluaan "positiiviseksi eksistentialismiksi". Hänen "mahdollisen filosofiansa" tuomitsi muut eksistentialistit, koska he joko kielsivät inhimilliset mahdollisuudet tai sitten liioittelivat niitä. Myöhemmissä teoksissaan hän pyrki omaksumaan naturalistisemman ja tieteellisemmän lähestymistavan filosofiaan.
Marilyn McCord Adams

Marilyn McCord Adams (12. lokakuuta 1943 Oak Park, Illinois – 22. maaliskuuta 2017 Princeton, New Jersey) oli yhdysvaltalainen uskonnonfilosofiaan erikoistunut filosofi, teologi ja kirjailija, joka kirjoitti ennen kaikkea keskiajan filosofiasta. Hän toimi vuodesta 2004 Oxfordin yliopiston Regius-oppituolin teologian professorina. Ennen tätä hän toimi Horace Tracy Pitkin -oppituolin historiallisen teologian professorina Yalen yliopistossa, ja on opetti myös Kalifornian yliopistossa Los Angelesissa useita vuosia.
Filosofiassa Adams erikoistui uskonnonfilosofiaan, erityisesti pahan ongelmaan, filosofiseen teologiaan, metafysiikkaan ja keskiajan filosofiaan. Adamsin puoliso oli filosofi Robert Adams.
Adamsilla oli episkopaalisen kirkon pappisvihkimys ja hän toimi Oxfordin Christ Churchin kaniikkina.
Robert Merrihew Adams

Robert Merrihew Adams ("Bob Adams"; 8. syyskuuta 1937 – 16. huhtikuuta 2024) oli yhdysvaltalainen filosofi, joka erikoistui metafysiikkaan, uskonnonfilosofiaan ja etiikkaan. Hän opetti useita vuosia Kalifornian yliopistossa Los Angelesissa, ennen kuin siirtyi Yalen yliopistoon vuonna 1993. Adams eläköityi Yalesta 2004 ja opetti osa-aikaisesti Oxfordin yliopistossa, jossa hän oli Mansfield Collegen jäsen. Hän siirtyi filosofian professoriksi Pohjois-Carolinan yliopistoon Chapel Hillissä vuonna 2009.
Adams keskittyi suurelta osin pahan ongelman teologisiin vastauksiin uskonnonfilosofiassa. Filosofian historian tutkijana hän tutustui erityisesti Søren Kierkegaardiin ja Gottfried Leibniziin.
Adamsin puoliso Marilyn McCord Adams oli myös filosofi, ja työskenteli keskiajan filosofian ja uskonnonfilosofian alueilla.
Donald D. Clancy

Donald Daniel Clancy (24. heinäkuuta 1921 Cincinnati, Ohio – 12. kesäkuuta 2007 Cincinnati, Ohio) oli yhdysvaltalainen republikaanisen puolueen poliitikko. Hän istui Yhdysvaltain edustajainhuoneessa Ohiosta vuosina 1961–1977.
Clancy syntyi Cincinnatissa. Hän valmistui Elder High Schoolista ja opiskeli sen jälkeen Xavierin yliopistossa sekä Cincinnatin yliopiston "College of Law'ssa".
Clancy oli varsinaiselta ammatiltaan lakimies. Hän istui Cincinnatin kaupunginvaltuustossa 1952–1960 nousten lopulta kaupungin pormestariksi. Hän oli ehdolla edustajainhuoneeseen viimeisen kerran vuonna 1976. Hävittyään paikkansa hän ryhtyi jälleen lakimieheksi Cincinnatissa. 
Clancy kuoli 85-vuotiaana kärsittyään elämänsä viimeisinä vuosina Parkinsonin taudista. Hänen tyttärensä Patty on itsekin poliitikko.
Sanomi

Sanomi oli Belgian edustuskappale Eurovision laulukilpailussa vuonna 2003. Kappaleen esitti Urban Trad. 
Kappale muistetaan monesta asiasta. Erikoisinta siinä on se, että kappale on ensimmäinen laulukilpailujen historiassa, joka esitettiin kuvitteellisella kielellä. Toinen huomattava asia on myös kilpailun lopputulos. "Sanomi" sijoittui 165 pisteellä toiseksi jääden turkkilaisen Sertab Erenerin voittoisasta kappaleesta "Everyway That I Can" vain kaksi pistettä. Venäjän tyttöduo t.A.T.u jäi taakse vain yhdellä pisteellä. Belgian sijoitus vuonna 2003 oli myös maan paras moneen vuoteen.
Lähteet.
Amin al-Hafiz

Amin al-Hafiz (; 1921 – 17. joulukuuta 2009) oli syyrialainen sotilas ja poliitikko, sekä maansa presidentti vuosina 1963–1966. 
Elämäkerta.
Amin al-Hafiz syntyi Aleppossa ja uskonnolliselta taustaltaan hän oli sunnalainen muslimi. Hän valmistui sotilasopistosta vuonna 1946 ja osallistui Israelin itsenäisyyssotaan Israelia vastaan vuosina 1948–1949. Vuonna 1954 hän osallistui vallankaappaukseen Adib al-Shishaklia vastaan.
Hafiz omaksui sittemmin Egyptin presidentti Gamal Abdel Nasserin innoittamana ajatuksen panarabialaisesta liikkeestä ja alun perin hän kannatti Syyrian Yhdistynyt arabitasavalta -nimellä tunnettua valtioliittoa Egyptin kanssa. Etenkin Baath-puolueen keskuudessa herätti sittemmin närää syyrialaisten poliittisten puolueiden lakkauttaminen. Hafiz itse ei ollut puolueen jäsen. Hafiz oli saavuttanut puolueen jäsenten muodostaman niin sanotun sotilaskomitea-salaseuran luottamuksen. Vuonna 1961 Hafiz lähetettiin sotilasattaseana Argentiinaan.
Sotilaskomitea toteutti vallankaappauksen maaliskuussa 1963 ja Hafiz kutsuttiin takaisin Syyriaan. Vallankaappaajat ylensivät Hafizin kenraaliluutnantiksi ja nimesivät hänet maan sisäministeriksi. Kesäkuussa hänestä tuli edelleen puolustusministeri, sekä heinäkuussa esikuntapäällikkö ja vallankumouskomitean puheenjohtaja. Puheenjohtajuus vastasi maan päämiehen asemaa. Marraskuussa hän syrjäytti Salah al-Din al-Bitarin Syyrian pääministerinä. Hafiz joutui eroamaan pääministerin tehtävästään Haman kapinan puhjettua huhtikuussa 1964, mutta palasi jälleen asemaansa vielä saman vuoden syyskuussa.
Syyriassa valtaa pitävää Baath-puoluetta leimasivat puolueen sisäiset valtataistelut. Muodostui kaksi ryhmittymää, alkuperäisen sotilaskomitean jäsenet ja nuoremmat radikaalit. Hafiz tuki aluksi edellistä ryhmittymää, mutta myöhemmin hän alkoi tukea nuorempia radikaaleja. Yksi hänen vastustajistaan oli Salah Jadid. Jadidin viholliset syrjäytettiin vallankaappauksessa helmikuussa 1963. Vallankaappaus oli jo kolmastoista vain 17 vuoden sisällä. 23. helmikuuta vallankaappaajat lähettivät sotilaita pidättämään Hafizia tämän huvilalla Damaskoksessa. Syttyi tulitaistelu, jossa kuoli 50 henkilöä. Hafiz antautui lopulta ja päätyi aluksi vankilaan. Lopulta hänen sallittiin kuitenkin poistua maasta.
Hafiz pakeni ensin Beirutiin Libanonissa ja sittemmin Bagdadiin Irakissa. Irakissa hän tuki Saddam Husseinia tämän kaapattua vallan heinäkuussa 1968. Irakissa hän osallistui myös suunnitelmiin kaataa Syyrian hallinto. Yhdysvallat miehitti Irakin vuonna 2003 ja Syyrian presidentti Bašar al-Assadin luvalla Hafiz palasi Syyriaan. Hafiz kuoli Aleppossa 17. joulukuuta 2009.
John Anderson, Jr.

John Anderson, Jr. (8. toukokuuta 1917 – 15. syyskuuta 2014) oli yhdysvaltalainen republikaanisen puolueen poliitikko.
Anderson toimi Kansasin osavaltion kuvernöörinä vuosina 1961–1965. Hän oli kotoisin Olathesta ja siten syntyperäinen kansasilainen. Hän valmistui Kansasin yliopistosta vuonna 1943.
Anderson oli ammatiltaan lakimies. Hän ei joutunut ”fyysisistä syistä” palvelukseen toisessa maailmansodassa.
Guadalquivir

Guadalquivir on 657 kilometrin pituudellaan Espanjan Andalusian pisin joki. Sen nimi tulee arabiankielisistä sanoista "al-wādi al-kabīr" (الوادي الكبير, "Suuri joki"). Jaénin maakunnan Cañada de las Fuentesista alkunsa saavan ja Atlantin valtamereen laskevan joen valuma-alue on noin 57 800 neliökilometrin suuruinen.
Muun muassa Sevillan ja Córdoban kaupungit sijaitsevat joen varrella.
Puente del Alamillo

Puente del Alamillo on vinoköysisilta Sevillan kaupungissa, Espanjan Andalusiassa. Se ylittää Guadalquivir-joen, ja se valmistui vuonna 1992. Sillan suunnittelusta on vastannut espanjalainen arkkitehti Santiago Calatrava. Silta johtaa La Cartujan saarelle, ja se rakennettiin saarella pidetyn vuoden 1992 maailmannäyttelyn vuoksi. Sillan kokonaispituus on 250 metriä, ja sen pyloni ylettyy 142 metrin korkeudelle.
Forrest Kline

Forrest Scott Kline (s. 7. marraskuuta 1983 Huntington Beach, Kalifornia) on hellogoodbye-yhtyeen laulaja/laulujen sanoittaja sekä kitaristi. Hän kävi Huntington Beach High Schoolia yhdessä yhtyeen kosketinsoittajan Jesse Kurvikin kanssa.
Beverly Cleary

Beverly Atlee Cleary (o.s. Bunn; 12. huhtikuuta 1916 – 25. maaliskuuta 2021) oli yhdysvaltalainen kirjailija. Hänen tuotantoonsa kuuluu tunnettu Puutarhakadun lapset -lastenkirjasarja.
Cleary syntyi McMinnvillessä Oregonissa ja kasvoi Portlandissa sekä Yamhillissä. Hänen äitinsä painosti menemään naimisiin high schoolin jälkeen, mutta Cleary päättikin mennä Chaffey Collegeen haaveenaan lastenkirjastonhoitaja. Cleary vaihtoi Berkeleyn yliopistoon, missä hän tapasi tulevan miehensä Clarence Clancyn. Berkeleystä Cleary muutti Seattleen, missä hän valmistui Washingtonin yliopistosta kirjastotieteestä. Hän sai sen jälkeen ensimmäisen työpaikkansa kirjastonhoitajana Yakimassa.
Beverly ja Clarence Cleary asettuivat vuonna 1949 takaisiin Berkeleyyn, missä Clearyn kirjallinen ura alkoi. "Henri ja Rippe" ilmestyi vuonna 1950, ja sen jälkeen Cleary kirjoitti yli 40 kirjaa. Niistä monet sijoittuivat fiktiiviselle Puutarhakadulle, jonka lapsia hän tarkkaili kirjoissansa. Lukijat ovat ihastuneet hänen hahmoistansa erityisesti Ramona Quimby -nimiseen ärhäkkääseen ja itsepäiseen tyttöön. Cleary kirjoitti kahdeksan Ramonaan keskittynyttä kirjaa.
Cleary oli ensimmäisiä lastenkirjailijoita, jotka keskittyivät myös tunteiden aitoon esittämiseen. Hänen teoksissaan käsiteltiin rehellisesti muun muassa taloudellisia vaikeuksia, kiusaamista ja sisarusten välistä kilpailua. Teoksesta "Hei taas, herra Kirjailija!" Cleary sai vuonna 1984 Newbery-mitalin. Sen hän oli kirjoittanut, kun kaksi nuorta ihailijaa oli kysynyt kirjaa pojasta, jonka vanhemmat olivat eronneet. Clearyn tuotantoa on käännetty lukuisille kielille. Hänelle on myönnetty myös useita palkintoja, Newbery-mitalin lisäksi muun muassa Laura Ingalls Wilder -mitali 1975.
Cleary muuttivat Berkeleystä Oaklandiin ja sai kaksoset vuonna 1955. Clarence kuoli yli 60 avioliittovuoden jälkeen vuonna 2004. Beverly Cleary asui viimeiset vuosikymmenensä Carmel-by-the-Seassa, ja hän kuoli 104-vuotiaana vuonna 2021.
HSPA+

HSPA+ (tunnetaan myös nimillä: Evolved HSPA, HSPA Evolution, I-HSPA tai Internet HSPA) on 3G-matkapuhelinten pakettidatan siirtoprotokolla ja verkkoarkkitehtuuri, jotka on määritelty 3GPPn release 7:ssa. Evolved HSPA määrittelee sekä yksinkertaistetun (madalletun) arkkitehtuurin HSPA-radioverkkoon että kasvattaa HSPA:n tiedonsiirtonopeutta.
Evolved HSPA on jatkoa HSPA (High Speed Packet Access) -kehitykselle, joka alkoi 3GPP Rel 5:ssä, (HSDPA, D=Downlink) ja Rel 6:ssa (HSUPA, U=Uplink).
Evolved HSPA kasvattaa HSPA:n tiedostojensiirtonopeutta tukiasemasta päätelaitteen suuntaan 42 Mbit/s saakka ja päätelaitteesta tukiaseman suuntaan 11 Mbit/s saakka.
Evolved HSPA -arkkitehtuurissa klassisen WCDMA-radioverkon (WCDMA RAN) radioverkko-ohjaimen (RNC) toimintoja siirtyy tukiasemaan kuten standardissa 3GPP TR25.999 kuvataan. 3GPP Release 7:ssä määritellään myös matalahierarkkinen runkoverkko, ns. suoratunneliarkkitehtuuri (Direct Tunnel), jossa pakettiliikenne ohittaa SGSN-solmun. Tämä verkkorakenne on identtinen Long Term Evolutionin (LTE/SAE) kanssa, joka on määritelty 3GPP Release 8 -standardissa. Näin 3GPP Release 7 ja Release 8 määrittelevät tasaisen arkkitehtuurievoluution WCDMA HSPA:sta LTE:hen.
Internet HSPA.
Internet HSPA tai "I-HSPA" on Nokia Siemens Networksin esittelemä 3G-verkkoratkaisu, joka toteuttaa 3GPP Rel-7 Evolved HSPA -määrittelyn mukaisen yksinkertaistetun arkkitehtuurin sekä WCDMA-radioverkossa (RAN) että siihen liittyvässä pakettikytketyssä runkoverkossa.
Internet HSPA -ratkaisussa radioverkko-ohjaimen (RNC) toiminnot on integroitu tukiasemaan (Node B), jolloin pakettiliikenteelle ei tarvita erillistä keskitettyä radioverkko-ohjainta. Lisäksi ratkaisu hyödyntää 3GPP-suoratunneliarkkitehtuuria (Direct tunnel), jossa käyttäjän tietoliikenne ohittaa SGSN-solmun. Internet HSPAssa liikenne siis kulkee tukiasemasta suoraan runkoverkon GGSN-solmuun, minkä tarkoituksena on madaltaa verkkoarkkitehtuuria ja vähentää verkon latenssia.
Tilanne Suomessa.
DNA, Elisa ja TeliaSonera Finland ovat ottaneet HSPA+:n käyttöön. Verkot uudistuivat vähitellen vuosina 2009–2013. 3G-verkkojen purkaminen alkoi vuonna 2023 ja sen pitäisi valmistua vuonna 2024.
Jonathan F. Bennett

Jonathan F. Bennett (1930 Uusi-Seelanti – 31. maaliskuuta 2024) oli brittiläinen filosofi, joka keskittyi kielenfilosofiaan ja metafysiikkaan. Hän muun muassa herätti uutta kiinnostusta Immanuel Kantiin teoksellaan "Kant’s Analytic" (1966).
Torre del Oro

Torre del Oro () on entinen vartiotorni Sevillassa, Espanjan Andalusiassa. Torni rakennettiin 1200-luvun ensimmäisellä kolmanneksella Almohadien hallintokaudella, jotta Guadalquivirin jokireittiä kaupunkiin voitaisiin valvoa. 
Kronikoitsijoiden mukaan tornia on sanottu "kultaiseksi", koska se oli päällystetty kultaisella mosaiikilla tai koska siellä säilytettiin arvokkaita esineitä, mutta vuoden 2005 restauroinnin jälkeen pääteltiin nimen tulleen alkuperäisen kullankeltaisen rappauksen mukaan. Nykyisin tornissa on laivastomuseo.
Galileo Galilein elämä

Galileo Galilein elämä on Bertolt Brechtin kirjoittama näytelmä vuodelta 1940. Se kertoo Galileo Galilein myöhäisvuosista keskittyen kiistaan katolisen kirkon kanssa. Näytelmästä on ilmestynyt vuonna 1975 Joseph Losey'n ohjaama "Galileo"-niminen elokuvasovitus.
Versiot.
Brecht aloitti näytelmän teon jo 1930-luvulla ollessaan vielä Saksassa. Muutettuaan Yhdysvaltoihin kolmannen valtakunnan aikaan hän käänsi ja uudelleen työsti näytelmän yhdessä näyttelijä Charles Laughton'in kanssa. Tuloksena oli näytelmän 'amerikkalainen versio', joka nimettiin yksinkertaisesti Galileoksi. Joseph Losey'n ohjaama ensi-ilta oli Los Angelesissa Coronet Theatre -teatterissa heinäkuussa 1947. Tämä versio oli pohjana myös Losey'n filmatisoinnissa vuonna 1975.
Palattuaan Itä-Saksaan Brecht jatkoi työtään näytelmän parissa ja uudelleen saksan kielellä. Lopullisen saksankielisen version ensi-ilta oli Kölnissä huhtikuussa 1955.
Juoni.
Galilei on rahan puutteessa ja saa kuulla uuden keksinnön, kaukoputken, olevan myynnissä Amsterdamissa. Galilei kopioi sen ja kauppaa Venetsian tasavallalle omana keksintönään. 
Galilei käyttää kaukoputkea vahvistaakseen Kopernikuksen aurinkokeskisen mallin Aurinkokunnasta, mikä on vastoin yleistä uskomusta ja kirkon doktriinia.
Galilei viedään kuulusteltavaksi Vatikaaniin, missä hän kidutuksella uhattuna kieltää opetuksensa. Hänen oppilaansa järkyttyvät saadessaan tietää hänen taipuneen kirkon auktoriteettien painostuksesta.
Galilei asuu vanhana ja raihnaisena arestissa, kun hänen entinen oppilas Andrea tulee vierailulle. Galilei antaa Andrealle kirjan, jossa on kaikki hänen tieteelliset löydökset ja pyytää tätä salakuljettamaan sen Italian ulkopuolelle levitettäväksi. Andrea uskoo nyt Galilein toimien olleen sankarillisia ja että hän kielsi opetuksensa vain huijatakseen hölmöjä kirkollisia auktoriteetteja. Galilei itse kuitenkin väittää toimineensa vain oman etunsa mukaisesti ilman minkäänlaista sankarillisuutta.
Mark Hatfield

Mark Odom Hatfield (12. heinäkuuta 1922 – 7. elokuuta 2011) oli yhdysvaltalainen republikaanisen puolueen poliitikko. Hän toimi vuosina 1959–1967 Oregonin kuvernöörinä ja vuosina 1967–1997 Yhdysvaltain senaatin jäsenenä Oregonista. 
Hatfield syntyi Dallasissa, Oregonissa, opettaja Dovie Odom Hatfieldin ja seppä Charles Hatfieldin pojaksi. Hän valmistui Salem High Schoolista ja vuonna 1943 Willametten yliopistosta. Hän meni vuonna 1958 naimisiin vaimonsa Antoinette "o.s." Kuzmanichin kanssa. Pari sai neljä lasta. 
Valmistuttuaan Hatfield liittyi Yhdysvaltain laivastoon. Hän osallistui Iwo Jiman taisteluun sekä Okinawan taisteluun ja oli todistamassa Hiroshiman atomipommin vaikutuksia. Hän palveli myös Ranskan Indokiinassa. Hän sai sodan jälkeen maisterin arvon valtio-opista Stanfordin yliopistosta vuonna 1948. Myöhemmin senaattorina hän oli voimakkaasti Vietnamin sotaa ja ydinaseita vastaan. 
Hatfield voitti paikan Yhdysvaltain senaatissa vuonna 1966. Hän oli asennoitunut kuolemanrangaistusta, aborttia ja koulurukouksia vastaan, ja puhui homojen ja muiden vähemmistöryhmien oikeuksien puolesta. Hän vetäytyi senaatista vuonna 1996 oltuaan kaikkiaan yli neljä vuosikymmentä mukana Oregonin ja Yhdysvaltain politiikassa. Hänen mukaansa on nimetty mm. kirjasto, kliininen tutkimuskeskus ja oikeustalo.
Hatfield opetti senaatista vetäytymisensä jälkeen George Fox -yliopistossa ja Portland State Universityn "Hatfield School of Governmentissa".
Mac OS X Leopard

Mac OS X Leopard (versio 10.5) on Applen Mac OS X -käyttöjärjestelmän kuudes pääjulkaisu. Se esiteltiin kehittäjille ensimmäistä kertaa vuonna 2006 Worldwide Developers Conferencessa.
Leopard tuli myyntiin maailmanlaajuisesti 26. lokakuuta 2007. Leopard on ensimmäinen Mac OS X:n versio, jossa on sisäänrakennettuna Boot Camp -ominaisuus, joka mahdollistaa Microsoft Windows -käyttöjärjestelmän asentamisen samaan koneeseen Mac OS X:n kanssa mikäli käytössä oleva Macintosh-tietokone sisältää Intel-suorittimen. Täysin uusi ominaisuus on Time Machine, joka mahdollistaa varmuuskopioinnin automatisoinnin, siirtymisen joustavasti aikaisempaan tilanteeseen ja vaikkapa tarvittaessa pääsyn jo kertaalleen tuhottuihin tiedostoihin. 
Leopard sisältää paljon muitakin uusia ominaisuuksia (Applen mukaan 300 uudistusta), josta mainitaan seuraavat:
Järjestelmävaatimukset.
Macintosh-tietokone, jossa
Leopard oli viimeinen Mac OS X -versio, joka tuki PowerPC-suorittimia.
Brian Barry

Brian Barry (13. tammikuuta 1936 – 10. maaliskuuta 2009) oli brittiläinen filosofi, joka oli keskittynyt etiikkaan ja poliittiseen filosofiaan. Hän opiskeli Oxfordin yliopistossa. Hän oli Lieber-oppituolin poliittisen filosofian emeritusprofessori Columbian yliopistossa ja politiikan tutkimuksen emeritusprofessori London School of Economicsissa. Aiemmin hän opetti Chicagon yliopistossa.
Barry on yhdistellyt analyyttistä filosofiaa politiikan tutkimukseen. Hän on myös yhdistellyt politiikan tutkimusta ja julkisen valinnan teoriaa. Hänet tunnetaan julkisen valinnan teorian kriitikkona.
Burco

Burco eli Burao on kaupunki Somaliassa. Kaupunki on asukasluvultaan Togdheerin alueen suurin; asukkaita on 288 000 (2005 arvio). Burcon asukasluvusta ei ole kuitenkaan kovin tarkkaa tietoa ja arviot siitä vaihtelevat. Kaupunki on hyvin tärkeä Somalian historian kannalta ja on väkiluvultaan kolmanneksi suurin kaupunki. 
Kaupunki on itsenäiseksi julistautuneen Somalimaan toiseksi suurin asutuskeskus ja toinen pääkaupunki. Se sijaitsee vuoristoisella alueella noin 1 130 metriä merenpinnan yläpuolella. Siellä virallisina kielinä ovat somali, englanti ja arabia.
Kaupungista ovat kotoisin muun muassa runoilija Hadraawi (Mohamed Ibrahim Warsame) ja Dahabshiil-yhtiön perustaja (Abdirashid Duale).
Alcázar de los Reyes Cristianos

Alcázar de los Reyes Cristianos eli Córdoban Alcázar on keskiaikainen espanjalainen linna Córdoban kaupungissa, Andalusiassa. Se sijaitsee Guadalquivirjoen rannalla, lähellä La Mezquitaa. Linna rakennettiin alun perin Kastilian ja Leónin kuninkaalle Alfonso XI:lle 1300-luvun alussa.
Myöhemmin linnaa laajensivat Ferdinand Katolilainen ja Isabella Katolilainen, jotka pitivät siellä hoviaan Granadan valloituksen aikana. Linnassa oli myös Espanjan inkvisition tuomioistuin liki kolmen vuosisadan ajan. Vuonna 1821 siitä tehtiin vankila, kunnes 1950-luvulla Espanjan hallitus muutti linnan matkailunähtävyydeksi ja kansalliseksi monumentiksi.
Pall Mall (katu)

Pall Mall () on katu Lontoon Westminsterissä. Se on samansuuntainen The Mallin kanssa ja kulkee St. James's Streetiltä Waterloo Placen yli Haymarket kadulle. Pall Mall East jatkuu puolestaan Trafalgarin aukiolle. Katu on yksi St. Jamesin alueen pääväylistä ja osa A4 seututietä. Nimensä katu on saanut 1600-luvulla paikalla pelatusta samannimisestä kroketin kaltaisesta mailapelistä.
Pall Mall on tunnetuin sen varrella sijaitsevista 1800-luvulla ja 1900-luvun alussa rakennetuista herrasmiesten yksityiskerhoista (Atheneum, Travellers Club, Reform Club, United Services Club, Oxford and Cambridge Club ja Royal Automobile Club). Aikanaan siellä sijaitsi myös Lontoon taidekeskittymä: vuonna 1814 sillä sijaitsi the Royal Academy, the National Gallery ja huutokauppayritys Christie's, mutta yksikään niistä ei viipynyt pitkään.
Jo useita vuosisatoja lähes koko kadun eteläpuoli on kuulunut hallitsijaperheelle. St Jamesin palatsi sijaitsee kadun eteläpuolen länsipäässä, aikanaan kuninkaallisena asuntona palvellut Marlborough House on sen vieressä itään päin, aivan kadun eteläpuolella sijaitsevan puiston laidalla. Yrjö IV:lle kuulunut kaupunkikartano Carlton House sijaitsi aikanaan kadun itäpäässä ja sen puutarha liittyi St Jamesin puistoon. Pall Mall -kadulla sijaitsi myös sittemmin puolustusministeriöksi nimetty "War Office", joka tunnettiin kadun nimellä samaan tapaan kuin Whitehall viittaa Yhdistyneen kuningaskunnan hallintokeskukseen. 
War Office sijaitsi Cumberlandin herttualle kuuluneen kartanon (Cumberland House) rakennuksissa. Pall Mall-kadulla sijaitsi ainakin kaksi muuta arkkitehtoonisesti tärkeätä herttuoiden kartanoa: Schomberg House ja Buckingham House (Buckinghamin ja Chandosin herttuoiden Lontoon asunto), jota ei pidä sekoittaa toiseen saman nimiseen taloon, joka laajennettiin Buckinghamin palatsiksi. Pall Mallilla sijainnut Buckingham House purettiin vuonna 1908 ja tilalle rakennettiin tilat kuninkaallista automobiilikerhoa varten (Royal Automobile Club).
Ensimmäiset julkiset kaasulla toimivat katuvalot sytytettiin Pall Mallilla 28. tammikuuta 1807.
Bruno Bauer

Bruno Bauer (6. syyskuuta 1809 Eisenberg – 13. huhtikuuta 1882 Rixdorf) oli saksalainen teologi, filosofi ja historioitsija.
Bauer opiskeli suoraan G. W. F. Hegelin alaisuudessa tämän kuolemaan 1831 saakka. Myöhemmin hän oli aluksi vanhahegeliläinen, mutta liittyi myöhemmin nuorhegeliläisiin. Bauer opetti 1834–1839 Berliinin yliopistossa ja vuodesta 1839 Bonnin yliopistossa mutta menetti opetusoikeutensa.
Bauerin teoksiin sisältyy muun muassa raamatuntutkimusta Uudesta testamentista.
Bauer aloitti opintonsa Berliinissä Hegelin filosofian kukoistuskaudella. Hänet nimitettiin dosentiksi Bonnin teologiseen tiedekuntaan, mutta hän julkaisi 1840–1841 evankeliumeista teoksia ("Kritik der evang. Geschichte des Johannes" ja "Kritik der evang. Synoptiker", kaksi osaa), joissa hän esitti jyrkkiä mielipiteitä, joiden vuoksi häneltä kiellettiin "venia docendi" (opetusoikeus). Bauer asettui silloin Berliinin lähelle Rixdorfiin, jossa hän kirjoitti ahkerasti kuolemaansa saakka. Bauer kielsi evankeliumien historiallisen arvon, jopa kaikkien Paavalin kirjeiden aitouden, ja katsoi että kristinusko on stoalaisen ja aleksandrialaisen filosofian keisarien Hadrianuksen ja Marcus Aureliuksen aikoina synnyttämä tuote. Saksalaisessa tieteessä hänen ajatuksensa jäivät aikanaan omaan arvoonsa.
Paitsi kristinuskon syntyä, hän käsitteli useassa teoksessa 1600-1700-luvun historiaa.
Anette

Anette sekä sen rinnakkaismuoto Annette ovat kansainvälisiä naisen etunimiä. Nimet ovat muunnoksia nimestä Anna. Anna puolestaan juontaa hepreankielisestä, armoa tarkoittavasta nimestä Hannah.
Vuoden 2019 loppuun mennessä Anette-nimi on ollut 4298 ja Annette 1823 suomalaisella naisella.
Asia Nitollano

Asia Nitollano (s. 14. helmikuuta 1988 Mt. Vernon, New York) on yhdysvaltalainen tanssija ja laulaja. Hän voitti "Pussycat Dolls Presents: The Search for the Next Doll" -kilpailun vuonna 2007. Hänen ainoaksi esiintymisekseen The Pussycat Dollsin kanssa jäi ohjelman finaalijakso, sillä hän päätti lähteä soolouralle ennen ensimmäistäkään varsinaista esiitymistä tai levytystä yhtyeen kanssa. 
Nitollanon saama kritiikki ohjelmassa.
Nitollanoa kritisoitiin monesti liiallisesta vibratosta ja liiallisen melismaattisesta laulusta.
Tali (Viipurin mlk)

Tali (vuodesta 1948 ) on kylä ja rautatieasema Viipurin–Antrean rataosalla entisessä Viipurin maalaiskunnassa Neuvostoliitolle luovutetulla alueella. Tali tunnetaan ehkä parhaiten kesällä 1944 käydystä suuresta Talin–Ihantalan taistelusta, jossa suomalaiset saivat neuvostoliittolaisten etenemisen pysäytettyä.
Talin asema sijaitsee Viipurin kaupungin koillispuolella Leitimojärven ja Lyykkylänjärven välisellä alueella. Kylän alue ulottui asemalta Leitimojärven koillispuolelle ja aina Antrean kunnan rajalle asti. Aseman lähistöllä oli vuonna 1931 perustettu Maataloustuottajain Oy:n perunajauhotehdas. Talissa ei ollut kansakoulua, vaan koulua käytiin viereisessä Mannikkalan kylässä. Sen sijaan Talissa toimi Etelä-Karjalan karjanhoitokoulu. Talissa toimi Talin suojeluskunta, jolle valmistui oma talo vuonna 1937, Lotta Svärd -järjestön paikallisosasto sekä kaksi urheiluseuraa: Talin Koskenpojat ja Talin Kisaveikot (perustettu 1925). Seurakunnallisesti Tali kuului Ihantalan seurakuntaan. Vuonna 1937 Talin kylässä oli 363 asukasta.
Breaux Greer

Edward Ray Breaux Greer (s. 19. lokakuuta 1976 Houston, Texas, Yhdysvallat) on yhdysvaltalainen keihäänheittäjä. Hän on kahdeksankertainen Yhdysvaltain mestari ja Yhdysvaltain ennätyksen (91,29) haltija. Greer on pituudeltaan 188 cm ja painoi kilpauransa aikana 102 kg.
Greer on selviytynyt kahdesti kesäolympialaisten loppukilpailuun. Molemmilla kerroilla hän jäi loppukilpailun viimeiseksi sijalle 12. Edmontonin MM-kisoissa 2001 hän sijoittui neljänneksi. Vuonna 2004 hän voitti IAAF:n yleisurheilufinaalin silloisella ennätyksellään 87,68.
Vuonna 2007 Greeriä valmensi suomalainen Kari Ihalainen. Toukokuussa 2007 Greer heitti 90,71 ja paransi omaa ennätystään yli kolme metriä heittäen ensimmäistä kertaa urallaan yli 90 metriä. Hän oli kahdestoista 90 metrin ylittäjä nykykeihäällä. Kesäkuussa 2007 Yhdysvaltain mestaruuskisoissa hän voitti kahdeksannen mestaruutensa ennätystuloksellaan 91,29. Osakan MM-kisoissa 2007 Greer voitti pronssia tuloksella 86,21.
Yksityiselämä.
Greer on toiminut laulajana yleisurheilijoista koostuvassa yhtyeessä nimeltä "I Felt a Red Letter". Aikaisemmin yhtye tunnettiin nimillä "Wristband Socks" sekä "Former Track Star".
Greer oli lukiossa hyvä baseball-syöttäjä ja uskoo, että olisi päässyt lajissa huipulle.
Greer on toiminut myös American Gladiators -televisiosarjan toisella tuotantokaudella gladiaattorina, nimenään Hurricane.
Vuonna 2016 Greer meni kihloihin vuonna 2012 tapaamansa yhdysvaltalaisen tv-tähden Katy Mixonin kanssa. Heillä on kaksi lasta.
"10 parhaan tuloksen keskiarvo 88,13"
SK Ravintolat

SK Ravintolat (oik. SK Entertainment Group Oy, aiemmin "Seppo Koskinen Ravintolat Oy") on suomalainen ravintola-alan yritys, joka oli vuosina 2000–2011 yksi Suomen suurimpia yökerhotoimintaan keskittyneitä yhtiöitä. Yhtiön on perustanut Seppo ”Sedu” Koskinen vuonna 1996. Nykyisin yhtiössä on monia muitakin omistajia. Kesästä 2011 lähtien Koskinen ei ole osallistunut yhtiön johtamiseen eikä hallitustyöskentelyyn. Yhtiöllä on sijoituksia edelleen yökerholiiketoiminnassa (Eesti &amp; Valkeakoski), mutta ei operatiivista toimintaa.
Keväällä 2011 Night People Group Oy osti suurimman osan SK Entertainment Group Oy:n kotimaan liiketoiminnasta. Kaupan myötä Night People Group Oy:stä tuli yksi Suomen suurimpia yökerhotoimijoita. Night People Group Oy:n suurimpana omistaja toimii Jory Invest Oy, joka on NPG:n operatiivisen johdon omistama holding -yhtiö.
Slipknot (albumi)

Slipknot on ensimmäinen virallisesti julkaistu Slipknotin albumi. Aiemmin ilmestynyt "Mate. Feed. Kill. Repeat." oli omakustanne. "Slipknot" julkaistiin 29. kesäkuuta 1999 Roadrunner Recordsin kautta, digipack-versio julkaistiin 7. maaliskuuta 2000. Sitä edeltänyt sensuroimaton versio sisälsi esitteen, jossa kirjoitettiin "Amerikan ehdottomasta fasismista".
Kappaleet "Frail Limb Nursery" ja "Purity" jouduttiin poistamaan alkuperäiseltä albumilta, koska ne liittyivät Purity Knightin murhatapaukseen ja tekijänoikeuden väärinkäyttöön (www.crimescene.com). Kappaleet korvattiin kappaleella "Me Inside", kun albumi julkaistiin uudelleen.
Kappaleista "Wait And Bleed" ja "Spit It Out" on tehty musiikkivideot ja "Welcome To Our Neighbourhood" -DVD:llä on kappaleesta "Scissors" jonkinlainen video.
Joonas Myllyveräjä

Jorma Juhani "Joonas" Myllyveräjä (s. 1956 tai 1957) on suomalainen juontaja, imitaattori ja näyttelijä. 
Alun perin Myllyveräjä opiskeli voimistelunopettajaksi Jyväskylän yliopiston liikuntatieteellisessä tiedekunnassa, josta valmistui vuonna 1983. Myllyveräjällä on ollut nuoresta pitäen urheilutaustaa: muun muassa hän sai nyrkkeilyssä SM-kultaa vuonna 1970 ja vuonna 1972 SM-pronssia mäkihypystä hypätessään 103 metriä Lahden suurmäestä. Urheilutaustan myötä hän muun muassa esiintyi televisiossa Yle TV2:n "Iltajumppa" -ohjelmassa miesjumpparina. 
Lisäksi televisiossa hän on esiintynyt useissa viihdeohjelmissa, kuten "Klaustrofobia", "Kiitos ja hyvästi" ja "Huuliveikot". Hänen tunnetuin roolihahmonsa on Suomi-verkkareihin ja -lippalakkiin pukeutunut aikuisten asioita puhuva Pikku-Ville -niminen pikkupoika. Kyseinen hahmo on esiintynyt useissa televisio-ohjelmissa, ja hahmon pohjalta tehtiin vuonna 1987 videoelokuva "Pikku Ville Korkeasaaressa", jossa Myllyveräjä näytteli imitaattorikollegansa Juha Laitilan kanssa. Myllyveräjä on myös toiminut ääninäyttelijänä, muun muassa Disneyn piirrossarjassa "Ankronikka".
Springfield Falcons

Springfield Falcons oli yhdysvaltalainen jääkiekkoseura, joka pelasi American Hockey Leaguessa. Joukkue pelasi kotiottelunsa Springfieldissä, Massachusettssin osavaltiossa. Sen kotihalli oli MassMutual Center, johon mahtuu 6 679 katsojaa. Falcons toimi viimeisellä kaudellaan 2015-2016 NHL-seura Arizona Coyotesin farmijoukkueena.
Perustaminen.
Vuonna 1994 jääkiekkojoukkue Springfield Indians myytiin Worcesteriin, ja se vaihtoi nimensä Worcester Ice Catsiksi. Springfieldiin perustettiin uusi jääkiekkojoukkue Springfield Falcons.
Maalit: 39 John LeBlanc (1994–95)
Syötöt: 65 Jean-Guy Trudel (2000–01)
Pisteet: 99 Jean-Guy Trudel (2000–01)
Jäähyminuutit: 373 Rob Murray (1994–95)
PMK: 2,27 Manny Legacé (1995–96)
T%: 92,3 Curtis McElhinney (2012–13)
Tokaj-Hegyalja

Tokaj-Hegyalja on historiallinen viinialue Unkarin koillisosissa Borsod-Abaúj-Zemplénin läänissä. Alue koostuu 27 kylästä ja 5 500 hehtaarista viinitarhoja. Viiniä on viljelty alueella ainakin 1100-luvusta asti, mutta Tokaji-viinistä tuli erityisen tunnettua 1600-luvulla. Tokajin viiniseutu on ollut lisättynä UNESCOn maailmanperintöluetteloon vuodesta 2002.
Maantiede.
Tokaj sijaitsee Unkarin koillisosassa. Se muodostaa kolmion muotoisen alueen, jossa sivut kulkevat Abaújszántósta Tokaj’iin ja Tokaj’sta Slovakian rajalle Sátoraljaújhelyyn. Tahrat sijaitsevat Zemplénvuorten esikukkuloilla paikassa, jossa pustan aro tuo kesälämpöä rinteille.
Tokajissa on kokonaisuudessaan noin 5 500 hehtaarin verran viinitarhoja. Siihen kuuluu 27 kaupunkia ja kylää.
Historia.
Tokajin alueella on ollut asutusta ainakin neoliittiselta kaudelta lähtien. Unkarilaisia heimoja alkoi tulla alueelle 800-luvun lopulla. Viiniä alettiin viljellä viimeistään 1100-luvulla. Viini tuotiin alueelle idästä. Sen toivat mahdollisesti kabarit, jotka asettuivat Karpaateille unkarilaisten naapuriin 800- tai 900-luvulla.
Tokaji-valkoviiniä alettiin tuottaa osmanien aikakaudella. Transilvanialainen Rákóczien suku nousi valtaan 1600-luvun alussa. Tokajin alueen viinit toivat suvulle vaurautta, ja György II Rákóczi taisteli viinin avulla jopa Unkarin itsenäisyydestä. Hän tarjosi viiniä euroopan kuninkaallisille, kuten Ludvig XIV:lle.
Tokajin vauraus oli suurimmillaan 1700-luvulla, kun viiniä alettiin viedä myös Venäjälle ja Puolaan. Viinin suosion ansiosta Tokajiin alkoi muuttaa myös paljon ihmisiä lähialueilta, slovakkeja, ruteeneja ja makedoniankreikkalaisia. Tokaji oli vuonna 1780 Unkarin tiheimmin asuttu alue.
Puolan jako vuonna 1795 suisti alueen talouden rappioon. Tämän jälkeen on seurannut vielä kaksi suurta takaiskua, kun ensin vuonna 1885 viinikirvaepidemia saavutti Tokajin ja tuhosi suuren osan sadosta ja sitten vuonna 1920 Unkari menetti Trianonin rauhansopimuksessa kaksi kolmasosaa alueestaan, mikä merkitsi kotimaanmarkkinoiden pienenemistä.
Toisen maailmansodan jälkeen Tokajin tilanne oli erityisen huono, sillä Holokausti oli hävittänyt juutalaiset alueelta ja kommunistihallitus lakkautti aristokraattisten ja porvarien yksityisomistukset. Tokajin viinien laatu ja maine kärsivät, mutta vuodesta 1990 lähtien alueelle on jälleen suunnattu lisää varoja.